રાજ્યમાં વિધાનસભાની ચૂંટણીના ઢોલ નગારાંની વચ્ચે કોંગ્રેસના વિધાનસભાના પૂર્વ નેતા શંકરસિંહ વાઘેલાએ કોંગ્રેસ સાથેનો છેડો ફાડીને અલગ જન વિકલ્પ પક્ષની સ્થાપના કર્યે પણ લાંબો સમય થઇ ગયો છે. શંકરસિંહ વાઘેલા હવે કોંગ્રેસ વિરોધી નેતા બન્યા છે. તેમ છતાં પણ આશ્ચર્યજનક રીતે કોંગ્રેસના પ્રદેશ કાર્યાલય રાજીવ ગાંધી ભવન ખાતે શંકરસિંહની વિધાનસભાના પક્ષના નેતા તરીકેની હાજરી વર્તાઇ રહી છે. પ્રદેશ કાર્યાલયના ત્રીજા માળે સંગઠનના વિવિધ સેલ અને ડિપાર્ટમેન્ટની ઓફિસ છે. જે પૈકી આર્થિક બાબતોના સેલની ઓફિસની બહારના કાચમાં શંકરસિંહ આજે પણ નજરે પડે છે. ચેરમેન નીતિન શાહના આ સેલમાં મોદી આવ્યા નોટબંધી લાવ્યા, નોટીબંધી પૂરી તો નાણાં બંધી કેમ ચાલુ, ખેડૂતનાં દેવાં માફ કરો વગેરે બાબતોને લગતાં મહિનાઓ જૂનાં ચાર સ્ટીકર્સ છે. આ ચારેય સ્ટીકર્સમાં શંકરસિંહની હાજરી પક્ષના સંનિષ્ઠ કાર્યકરો અને મુલાકાતીઓને આશ્ચર્ય પમાડી રહી છે.